J. Brocka, poslanec: (2003-09-24):
Veľmi krátko k predchádzajúcim vystúpeniam by som chcel okomentovať niektoré výhrady. Napríklad pán kolega Ševc navrhoval, aby bola verejná diskusia. Ja chcem pripomenúť, že diskutujeme o dôchodkovej reforme už 14 rokov, a dokonca o zákone, ktorý je teraz na rokovaní Národnej rady, o zákone, ktorý je dnes v Zbierke zákonov pod č. 413 z minulého roka, predchádzajúci minister organizoval verejnú diskusiu. Čiže diskusia už prebehla a prebieha na mnohých odborných konferenciách vlastne nepretržite. Pani spravodajkyňa navrhovala, ale myslím si, že aj pán poslanec Burian hovoril o tom, že by bolo užitočnejšie a lepšie, keby sme súčasne rokovali aj o prvom pilieri, aj o druhom. Ja si myslím, že je to možné urobiť aj inak, lebo práve podľa toho, ako schválime dnes podobu prvého piliera, tak od toho sa bude odvíjať alebo bude potrebné robiť isté úpravy a zmeny už pri jestvujúcom návrhu zákona o dôchodkovom sporení. Univerzálnosť systému, pridávam sa k tým, ktorí po nej volajú, a s uspokojením som prijal informáciu, že sa na tom pracuje a čo nevidieť, mali by sme túto zásadu zrealizovať. Nesúhlasím s kolegom Tkáčom, keď varuje pred poštátnením Sociálnej poisťovne a upozorňuje na to, že tripartitný princíp je potrebné zachovať. Ja si myslím, že práve skúsenosť z existencie tripartitného princípu v Sociálnej poisťovni ukázala, že tu nefunguje. Ak zo zákona je zodpovedný štát za solventnosť tejto inštitúcie, ale nemá možnosť efektívne túto inštitúciu usmerňovať a je v rukách, by som povedal, rukojemníkov sociálnych partnerov. Preto ja súhlasím so zmenou systému riadenia v Sociálnej poisťovni. Dnešný dôchodkový systém je problémom nielen u nás, ale vo všetkých vyspelých krajinách, vôbec v každej krajine, kde existuje aký taký dôchodkový systém. Jestvujúci u nás priebežný systém financovania znamená, že tí, ktorí pracujú, sa skladajú na dôchodky tých, ktorí už nemôžu pracovať. Problém nie je len v tom, že sa znižuje počet tých, ktorí sú prispievateľmi, tých, ktorí sú bez práce a vlastne aktívne do dôchodkového systému neprispievajú, ale problém je aj v tom, a na to upozornil aj poslanec Tkáč medzi poslednými rečníkmi, keď upozornil, že problém je v demografickom správaní obyvateľstva. No a tu by som chcel upozorniť na moje pozmeňujúce návrhy, pretože súvisia s týmto problémom. Naozaj mali by sme urobiť aj niečo pre tých, ktorí demografický vývoj zlepšujú a ktorí prijímajú deti. Prvý priebežný systém tu bude fungovať ešte ďalšie generácie a naozaj nemalo by nám byť ľahostajné, či sa deti rodiť budú alebo nebudú. Preto navrhujem, a moje pozmeňujúce návrhy sú už obsahom spoločnej správy pod bodom 8, 29, 51 a 30. Navrhujem ich vyňať zo spoločnej správy body 8, 29, 51 a môžeme o nich spoločne hlasovať. Odporúčam ich prijať na rozdiel od spoločnej správy a druhé hlasovanie o bode 30 takisto vyňať zo skupiny spoločného hlasovania, hlasovať osobitne a, samozrejme, takisto ho prijať. Tieto dva pozmeňujúce návrhy vlastne by ani nemali byť pozmeňujúcimi návrhmi, lebo už sú dnes v schválenom zákone č. 413. Prvý spočíva v tom, že rešpektujeme zásadu, že štát bude prispievať na deti do 6 rokov, respektíve bude platiť poistné odvody za rodiča, ktorý sa celodenne stará o dieťa vo veku do 6 rokov. Viem, že je taká dohoda ministerstva alebo medzi poslaneckými klubmi, že tento návrh by vlastne nemal byť problémom, lebo vlastne sme ho v tejto snemovni schválili už pred dvoma rokmi. Druhý pozmeňujúci návrh súvisí so znižovaním daňového zaťaženia zamestnaných rodičov. To znamená tých, ktorí pracujú a okrem toho sa aj starajú o nezaopatrené deti. To je ten návrh zníženia o pol  percenta poistného odvodu na starobný dôchodok pre rodičov na každé dieťa. Dámy a páni, ak môžem ešte jednu vetu povedať na záver, prosím vás o podporu týchto návrhov aj preto, že rodina a rodiny s deťmi sú akoby dlhodobo nieže rukojemníkmi v našich rukách, ale štát evidentne posledné desaťročie šetrí práve na tejto skupine. Ja by  som použil jeden príklad. V roku 1994,  pred desiatimi rokmi, sme na dávku prídavky na deti spolu so štátnym vyrovnávacím príspevkom  mali v rozpočte 10,5 miliardy korún. Na budúci rok v rozpočte na prídavky na deti je 8,1 miliardy korún. Hovorím o nominálnom vyjadrení. Ale porovnanie. Dôchodky v roku 1994, na tie sme mali vtedy v rozpočte 35 miliárd korún, hovorím o starobných dôchodkov, na budúci rok to bude takmer dvojnásobok. Chcem len týmto poukázať, že tí, ktorí sú mocnejší alebo ktorí sú lobisti, sú úspešnejší. Ja vás prosím o podporu tých pozmeňujúcich návrhov, ktoré sú v spoločnej správe a určite tým nepoškodíme nikomu a pomôžeme všetkých. Ďakujem za vašu podporu. (Potlesk.) Z. Martináková, podpredsedníčka NR SR: Ďakujem, pán poslanec. Vyhlasujem obedňajšiu prestávku do 14.00 hodiny. Potom budeme pokračovať v rozprave k tomuto bodu programu. (Prerušenie rokovania o 12.10 hodine.) (Pokračovanie rokovania o 14.09 hodine.)